SL Uradni list Evropske unije C 39/3

SKLEP KOMISIJE

z dne 30. januarja 2018

o vzpostavitvi strateškega foruma za pomembne projekte skupnega evropskega interesa

(2018/C 39/03)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) V skladu s členom 173 Pogodbe imajo Unija in države članice nalogo, da zagotovijo pogoje, potrebne za konkurenčnost industrije Unije.

(2) Člen 107(3)(b) Pogodbe določa, da se pomoč za pospeševanje izvedbe pomembnega projekta skupnega evropskega interesa lahko šteje za združljivo z notranjim trgom.

(3) Uspešna industrijska strategija bi morala temeljiti na evropskih prednostih in adutih v strateških vrednostnih verigah v novih tehnologijah, kar pogosto zahteva skupna, dobro usklajena prizadevanja in naložbe javnih organov ter industrij iz več držav članic.

(4) Za razvoj novih pomembnih projektov skupnega evropskega interesa (IPCEI) (1), ki lahko igrajo pomembno vlogo pri spodbujanju politik in ukrepov na področjih, ki so ključna za gospodarsko rast, je potreben bolj proaktiven pristop držav članic in industrije.

(5) Sporočilo Komisije z naslovom „Vlaganje v pametno, inovativno in trajnostno industrijo – Prenovljena strategija EU za industrijsko politiko“ (2) poziva k ustanovitvi strateškega foruma, ki bi vključeval ključne deležnike, da bi tako določili ključne vrednostne verige in naložbene projekte ter spremljali dosežen napredek.

(6) V ta namen mora Komisija uporabiti strokovno znanje strokovnjakov v okviru svetovalnega organa.

(7) Zato je nujno vzpostaviti skupino strokovnjakov s področja strateških vrednostnih verig in naložbenih projektov, zlasti v zvezi s pomembnimi projekti skupnega evropskega interesa, ter opredeliti njene naloge, cilje in strukturo.

(8) Skupina bi morala Komisiji zagotavljati nasvete in strokovno znanje za pomoč pri oblikovanju skupne vizije Unije glede vrednostnih verig, ki so bistvenega pomena za Evropo, ter spodbujati dogovore, da bi se v ključnih vrednostnih verigah v Evropi s sodelovanjem in usklajevanjem med javnimi organi in ključnimi zainteresiranimi stranmi iz več držav članic oblikovali in uresničili novi naložbeni projekti.

(9) Skupino bi morali sestavljati visoki uradniki iz pristojnih organov držav članic, visoki predstavniki drugih javnih subjektov, kot so organi Unije in mednarodne organizacije (ki delujejo na področjih, kot so tehnologija in inovacije, energetika, promet, naložbe, ekonomska analiza ter varnost in obramba), visoki predstavniki organizacij, ki zastopajo interese univerz in raziskovalnih inštitutov, finančnega sektorja, industrije, mikro, malih in srednjih podjetij, zaposlenih in delavcev, ter osebno imenovani posamezniki.

(10) Za člane skupine bi bilo treba določiti pravila o razkrivanju informacij.

(11) Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (3).

(12) Primerno je določiti obdobje uporabe tega sklepa. Komisija bo pravočasno proučila, ali bi bilo priporočljivo podaljšanje –

SKLENILA:

Člen 1

Predmet urejanja

Vzpostavi se strateški forum za pomembne projekte skupnega evropskega interesa (v nadaljnjem besedilu: skupina).

Člen 2

Mandat in naloge

Naloga te skupine je spodbujati dogovore med javnimi organi in ključnimi zainteresiranimi stranmi iz več držav članic, da bi se uresničili novi pomembni projekti skupnega evropskega interesa ter oblikovala skupna vizija na ravni Unije za skupna, dobro usklajena prizadevanja in naložbe v ključne vrednostne verige.

Naloge skupine so zlasti:

(a) svetovati Komisiji v zvezi z vrednostnimi verigami, ki so bistvenega pomena za Evropo, tj. vrednostnimi verigami, ki so za Evropo strateško pomembne in zahtevajo skupne, dobro usklajene ukrepe in naložbe javnih organov ter industrij iz več držav članic, s čimer se zagotovi, da Evropa na ključnih področjih ostaja ali postane vodilna industrijska sila;

(b) pomagati Komisiji pri oblikovanju skupne evropske vizije za te ključne vrednostne verige, pri kateri bi sodelovale države članice in ključne zainteresirane strani;

(c) svetovati Komisiji v zvezi s pomembnimi projekti skupnega evropskega interesa, potrebnimi v okviru ključnih vrednostnih verig;

(d) pomagati Komisiji pri vzpostavitvi sodelovanja in usklajenosti med javnimi organi in ključnimi zainteresiranimi stranmi iz več držav članic z namenom spodbujanja dogovorov o uresničevanju novih pomembnih projektov skupnega evropskega interesa;

(e) pomagati Komisiji pri spremljanju doseženega napredka; poročati o ozkih grlih ali ovirah, ki se pojavijo pri oblikovanju in uresničevanju pomembnih projektov skupnega evropskega interesa, ter predlagati rešitve za premostitev teh ovir ali ozkih grl;

(f) svetovati Komisiji v zvezi s spremljevalnimi ukrepi, ki so potrebni za zagotavljanje uspešnega izvajanja novih pomembnih projektov skupnega evropskega interesa;

(g) svetovati Komisiji v zvezi z alternativnimi rešitvami za spodbujanje skupnih, dobro usklajenih naložb v ključne vrednostne verige, kadar pomembni projekt skupnega evropskega interesa ni izvedljiv.

Člen 3

Posvetovanje

Komisija se s skupino lahko posvetuje o kateri koli zadevi v zvezi z industrijskimi vrednostnimi verigami, ki so za Evropo strateškega pomena, ter povezanimi naložbami.

Člen 4

Članstvo

1. Strokovno skupino sestavlja največ 50 članov.

2. Člani so:

(a) osebno imenovani posamezniki;

(b) organizacije, ki zastopajo interese univerz in raziskovalnih inštitutov, finančnega sektorja, industrije, mikro, malih in srednjih podjetij, zaposlenih in delavcev;

(c) organi držav članic;

(d) drugi javni subjekti.

3. Osebno imenovani člani delujejo neodvisno in v javnem interesu.

4. Organi držav članic, organizacije in drugi javni subjekti imenujejo svoje predstavnike in so odgovorni za to, da njihovi predstavniki zagotavljajo visoko raven strokovnega znanja. Generalni direktorat Komisije za notranji trg, industrijo, podjetništvo ter mala in srednja podjetja (v nadaljnjem besedilu: GD GROW) lahko zavrne imenovanje predstavnika, ki ga predlaga organizacija, če to imenovanje vidi kot neprimerno glede na zahteve, določene v poglavju 4 razpisa iz člena 5. V takem primeru je zadevna organizacija pozvana k imenovanju drugega predstavnika.

5. Člani, ki ne morejo več učinkovito prispevati k razpravam strokovne skupine, ki po mnenju zadevne službe Evropske komisije ne izpolnjujejo pogojev iz člena 339 Pogodbe o delovanju Evropske unije ali ki odstopijo, niso več povabljeni na srečanja skupine in se lahko nadomestijo za preostanek mandata.

Člen 5

Izbirni postopek

1. Izbira članov skupine iz člena 4(2)(a) in (b) se izvede z javnim razpisom, ki se objavi v registru strokovnih skupin Komisije in drugih podobnih subjektov (v nadaljnjem besedilu: register strokovnih skupin). Razpis se lahko poleg tega objavi tudi prek drugih sredstev, vključno z namenskimi spletišči. V razpisu morajo biti jasno določena merila za izbor, vključno z zahtevanim strokovnim znanjem in interesi, ki se zastopajo v zvezi z delom, ki ga je treba opraviti. Minimalni rok za oddajo prijav je štiri tedne.

2. Posamezniki, ki se prijavijo za osebno imenovane člane skupine, razkrijejo vse okoliščine, ki bi lahko vodile v navzkrižje interesov. Komisija od teh posameznikov zahteva, da ob prijavi predložijo izjavo o interesih, ki temelji na standardnem obrazcu izjave o interesih (DOI) za strokovne skupine, in posodobljen življenjepis. Predložitev ustrezno izpolnjenega obrazca DOI je pogoj za uvrstitev v izbirni postopek osebnega imenovanja. Ocena navzkrižja interesov se izvede v skladu s horizontalnimi pravili Komisije o strokovnih skupinah (v nadaljnjem besedilu: horizontalna pravila).

3. Organizacije morajo biti za imenovanje vpisane v register za preglednost.

4. Člane skupine izbere generalni direktor GD GROW, in sicer izmed strokovnjakov z znanjem na področjih iz členov 2 in 3, ki so se odzvali na razpis.

5. Člani so imenovani za dve leti. Svoje dolžnosti opravljajo, dokler niso nadomeščeni oziroma do konca svojega mandata. Njihov mandat se lahko podaljša.

6. GD GROW pripravi rezervni seznam primernih kandidatov, ki se lahko uporabi za imenovanje zamenjav članov. GD GROW kandidate zaprosi za privolitev, preden njihova imena vključi na rezervni seznam.

Člen 6

Predsednik

Skupini predseduje generalni direktor GD GROW.

Člen 7

Delovanje

1. Skupina deluje na zahtevo GD GROW v skladu s horizontalnimi pravili.

2. Zasedanja skupine načeloma potekajo v prostorih Komisije v Bruslju.

3. Tajniške storitve opravlja GD GROW. Uradniki iz drugih služb Komisije, ki jih postopki zanimajo, se lahko udeležijo sestankov skupine in njenih podskupin.

4. V dogovoru z GD GROW lahko skupina z navadno večino svojih članov odloči, da bodo njene razprave javne.

5. Zapisnik, ki povzema razpravo o vsaki točki dnevnega reda in mnenja skupine, je smiseln in popoln. Zapisnik sestavi sekretariat, zanj pa je odgovoren predsednik.

6. Skupina svoja mnenja, priporočila ali poročila sprejema s soglasjem. V primeru glasovanja se o izidu glasovanja odloča z navadno večino članov. Člani, ki so glasovali proti, imajo pravico, da se mnenju, priporočilu ali poročilu priloži dokument, ki povzema razloge za njihovo stališče.

Člen 8

Podskupine

1. GD GROW lahko na podlagi mandata, ki ga določi DG GROW, ustanovi podskupine za preučitev posebnih vprašanj. Podskupine delujejo v skladu s horizontalnimi pravili in poročajo skupini. Razpustijo se takoj, ko izpolnijo svoj mandat.

2. Člani podskupin, ki niso člani skupine, se izberejo z javnim razpisom, v skladu s členom 5 in horizontalnimi pravili.

3. Posamezni člani se lahko imenujejo za poročevalce za določeno temo. V obdobjih med zasedanji se delo opravlja elektronsko.

Člen 9

Povabljeni strokovnjaki

GD GROW lahko ad hoc k sodelovanju pri delu skupine ali podskupine povabi strokovnjake s posebnim strokovnim znanjem v zvezi z zadevo na dnevnem redu.

Člen 10

Opazovalci

1. Posameznikom, organizacijam in javnim subjektom se lahko z neposrednim povabilom dodeli status opazovalcev v skladu s horizontalnimi pravili.

2. Organizacije in javni subjekti s statusom opazovalca imenujejo svoje predstavnike.

3. Opazovalcem in njihovim predstavnikom lahko predsedujoči dovoli sodelovanje v razpravah skupine in prispevanje strokovnega znanja, vendar nimajo glasovalne pravice in ne sodelujejo pri pripravi priporočil ali nasvetov skupine.

Člen 11

Poslovnik

Na predlog GD GROW in v dogovoru z njim skupina z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili.

Člen 12

Poslovna skrivnost in ravnanje z zaupnimi informacijami

Člani skupine in podskupin in njihovi predstavniki ter povabljeni strokovnjaki in opazovalci spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (4) in (EU, Euratom) 2015/444 (5). Če teh obveznosti ne spoštujejo, lahko Komisija sprejme vse ustrezne ukrepe.

Člen 13

Preglednost

1. Skupina in podskupine so vpisane v register strokovnih skupin.

2. Kar zadeva sestavo skupine, se v registru strokovnih skupin objavijo naslednji podatki:

(a) imena osebno imenovanih posameznikov;

(b) imena organizacij članic; razkrijejo se zastopani interesi;

(c) imena drugih javnih subjektov;

(d) imena opazovalcev;

(e) imena organov držav članic.

3. Vsi zadevni dokumenti, vključno z dnevnimi redi, zapisniki in pisnimi prispevki udeležencev, so na voljo bodisi v registru strokovnih skupin bodisi prek povezave z registra na posebno spletišče, kjer so te informacije objavljene. Do posebnih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred zasedanjem, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe Evropskega parlamenta in Sveta (ES) št. 1049/2001 (6).

Člen 14

Sejnine

1. Udeleženci, ki sodelujejo pri dejavnostih skupine in podskupin, za svoje storitve niso plačani.

2. Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka razporeditve sredstev.

Člen 15

Uporaba

Ta sklep se uporablja do 31. maja 2020.

V Bruslju, 30. januarja 2018 Za Komisijo Predsednik Jean-Claude JUNCKER

(1) Komisija določa pravila o državni pomoči (Uradni list Uradni list C 188 z dne 20. junija 2014), ki so zasnovana tako, da državam članicam zagotavljajo smernice za usmerjanje javnih sredstev k integriranim IPCEI, ki morajo imeti jasne učinke prelivanja na večji del gospodarstva in družbe Unije, kot so ključne omogočitvene tehnologije (KET). KET so tehnologije, ki zahtevajo veliko znanja in zelo intenzivne raziskave in razvoj, hitre inovacijske cikluse, velike investicijske izdatke ter visoko usposobljeno delovno silo – COM(2012) 341.

(2) COM(2017) 479 final.

(3) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(4) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(5) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(6) Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in celovitosti posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.